Starfsmenn Reykjavíkurborgar hafa staðið í ströngu frá því í gær við að tryggja að sem minnst foktjón verði af völdum aftakaveðurs sem gengur yfir landið í dag og á morgun . „ Það þarf að tryggja að hlutirnir fjúki ekki , þar á meðal kisinn okkar á Lækjartorgi . Ekki síst vegna þess að spár gera ráð fyrir því að þetta verði verst í miðborginni og í vesturhluta borgarinnar , “ segir Bjarni Brynjólfsson , upplýsingafulltrúi Reykjavíkurborgar , í samtali við mbl.is . Í morgun var jólakötturinn á Lækjartorgi bundinn við steypuklump líkt og sjá má á myndskeiði sem Stundin birti . Þá hafa stóru jólabjöllurnar sem skreyta götur miðborgarinnar verið teknar niður sem og Óslóartréð sem mun liggja af sér storminn . Teymi frá hverfastöð við Fiskislóð verður á vakt fram eftir degi og verður til taks ef eigur borgarinnar liggja undir skemmdum . Starfsmenn Reykjavíkurborgar hafa fellt niður Óslóartréð vegna veðursins sem spáð er í dag og á morgun.mbl.is / Eggert Jóhannesson Stefnir í eitt versta óveður á landinu á síðari árum Búist er við því að veður taki að versna á höfuðborgarsvæðinu síðdegis . Veðurspár virðast ætla að ganga eftir og stefnir í eitt versta óveður á landinu á síðari árum , að því er segir í ábendingu frá veðurfræðingi Vegagerðarinnar . Appelsínugul viðvörun er í gildi á öllu landinu nema á Ströndum og norðurlandi vestra þar sem rauð viðvörun er í gildi . Bjarni segir að frekar fámennt sé á starfstöðvum borgarinnar þennan morguninn . „ Fólk var hvatt til að vinna frekar heima . “ Reykjavíkurborg hefur beðið foreldra og forráðamenn barna að sækja börn sína strax að skóladegi loknum á morgun svo að allir , börn , foreldrar og starfsfólk skóla og leikskóla , geti verið komnir til síns heima áður en óveðrið skellur á klukkan 15 .